དེ་ལས་སྤྱིར་འཛམ་གླིང་འདི་ནང་སྐྱེ་འགྲོ་ཡོངས་ཀྱི་བདེ་སྐྱིད་ཀྱི་རྩ་བ་ནི་རྒྱལ་བའི་བསྟན་པ་རིན་པོ་ཆེ་ལུརག་ལས་པར་བརྟེན་དེ་ཡང་བཤད་སྒྲུབ་ལས་གསུམ་གྱི་སྒོ་ལས་མི་ཉམས་པར་རྒྱུན་སྐྱོང་དང་དར་ཁྱབ་གཏང་དགོཔ་གལ་ཆེ་བར་གཟིགས་ཏེ་བཤད་སྒྲུབ་ཀྱི་སྡེ་ཅིག་གཞི་བཙུགས་གནང་ནིའི་དགོངས་འཆར་གནང་བའི་སྐབས་དང་བསྟུན་ཏེ་རང་བཞིན་གྱི་རྟེན་འབྲེལ་དུས་སུ་འགྲིགས་ཏེ་མི་དབང་འབྲུག་རྒྱལ་བཞི་པ་དཔལ་འཇིགས་མེད་སེང་གེ་དབང་ཕྱུག་མཆོག་གི་ཞབས་ལས་ཡང་སྒང་སྟེང་གསང་སྔགས་ཆོས་གླིང་དགོན་པ་ལུ་ནང་པའི་མཐོ་རིམ་བཤད་གྲྭ་དང་སྒྲུབ་སྡེ་གསར་བཙུགས་གནང་དགོ་པའི་བཀའ་རྒྱ་གསེར་གྱི་ཐིགས་པ་གནངམ་བཞིན་དུ་སྤྱི་ལོ་༡༩༨༥ལུ་སྒང་སྟེང་གསང་སྔགས་ཆོས་གླིང་བཤད་གྲྭ་དང་སྒྲུབ་སྡེ་གཉིས་ཕྱག་བཏབ་གནང་ནུག།སྤྱིར་འགྲོ་བ་ཡོངས་ཀྱི་མཐའ་དོན་དང་སྒོས་སུ་སྒང་སྟེང་གསང་སྔགས་ཆོས་གླིང་གཙུག་ལག་ཁང་དང་རིག་འཛིན་པདྨ་གླིང་པའི་ཟབ་ཆོས་ཀྱི་སྲོལ་ཁྱུན་འདི་བསྐལ་པ་མ་སྟོང་གི་བར་དུ་གནས་ཐབས་ལུ་དགོངས་ཏེ་མི་དབང་འབྲུག་རྒྱལ་བཞི་པ་མཆོག་གིས་འབྲུག་གཞུང་གི་ཁ་ཐུག་ལས་རྒྱབ་སྐྱོར་ཧྲིལ་བུམ་མཛད་དགོ་པའི་བཀའ་རྒྱ་གནང་ནུག།དེ་གི་སྐབས་སུ་མི་དབང་རྒྱལ་ཡུམ་ཞིང་གཤེགས་ཕུན་ཚོགས་ཆོས་སྒྲོན་མཆོག་གིས་ཡང་བསྟན་པའི་ཞབས་ཏོག་ལུ་དམིགས་ཏེ་སྟོན་པ་དང་གུ་རུ་རིན་པོ་ཆེ་རིག་འཛིན་པདྨ་གླིང་པའི་སྐུ་འདྲ་བཅས་ཀྱི་ནང་རྟེན་ཁྱད་པར་ཅན་དང་ལྡན་པའི་ལྷ་ཁང་ཐོག་ཚད་མ་གཅིག་གསར་བཞེངས་གནང་ཡོདཔ་དང་།རྒྱལ་ཡུམ་མཆོག་གི་སྐུ་སྒེར་དྲུང་ཆེན་སློབ་དཔོན་ཕུར་པ་རྡོ་རྗེ་མཆོག་གིས་ཡང་གཙུག་ལག་ཁང་ཕྱི་ནང་བར་གསུམ་གྱི་མཐུན་རྐྱེན་ལུ་རྒྱུ་སྤུས་གང་ལེགས་ཀྱི་མཆོད་ཆས་མང་རབས་ཅིག་བསྒྲུབས་གནང་ནུག།དེ་ལས་རིམ་པ་བཞིན་དུ་རིན་པོ་ཆེ་མཆོག་གིས་དཀར་གཞོང་ཨོ་རྒྱན་ཐེག་མཆོག་གླིང་དང་།བུ་ཐང་སྟང་སྦས་ཟུར་ཨ་ནེམོ་བཤད་གྲྭ་པདྨ་ཆོས་གླིང་།མོང་སྒར་ཙ་མང་ཏོག་ཀ་རི་ལུ་ཨ་ནེམོ་གི་གཞི་རིམ་བཤད་གྲྭ།མོང་སྒར་ལྕགས་ས་མཁརའབྲིང་རིམ་བཤད་གྲྭ།གཞལམ་སྒང་ལུ་ཚལ་ལྡང་ཨོ་རྒྱན་ཆོས་གླིང་གཞི་རིམ་བཤད་གྲྭ།ཆུ་ཁ་རྫོང་ཁག་ནང་ཕྱག་འཚལ་གླ་ཁ་བསམ་གྲུབ་ཆོས་གླིང་གཞི་རིམ་བཤད་གྲྭ།གཞལམ་སྒང་སྟིང་སྟིང་སྦིས་ལུ་ཨོ་རྒྱན་ཐེག་མཆོག་ཆོས་གླིང་།སྒང་སྟེང་ཀུན་བཟང་ཆོས་གླིང་སྒྲུབ་སྡེ།ཨ་བརྒྱ་གནས་ཀྱི་སྒྲུབ་སྡེ།མོང་སྒར་ཙ་ཀ་གླིང་སྒྲུབ་སྡེ་བཅས་མདོར་ན་སྒང་སྟེང་གསང་སྔགས་ཆོས་གླིང་གི་ཡན་ལག་བཤད་སྒྲུབ་ཀྱི་སྡེ་གསར་རྙིང་བཅས་༣༥ཙམ་འཛིན་སྐྱོང་གནང་བཞིན་དུ་ཡོད།དེ་གིས་ཡང་མ་ཚད་པར་རིན་པོ་ཆེ་མཆོག་གིས་གདུལ་བྱ་སློབ་མའི་ཚོགས་ལུ་རང་ལུགས་ཐུན་མོང་གི་སྔོན་འགྲོ་ལས་བཟུང་དབང་ལུང་ཁྲིད་མན་ངག་དང་བཅས་པའི་ཟབ་ཁྲིད་སྤེལ་གནང་པའི་ཁར་སྤྱི་ལོ་༡༩༩༧ལུ་སྒང་སྟེང་གསང་སྔགས་ཆོས་གླིང་ལུ་པད་གླིང་ཆོས་འཁོར་གྱི་དབང་ལུང་ཡོངས་རྫོགས་གནང་མི་ལས་འགོ་བཟུང་ས་གནས་ཁག་ལུ་པད་གླིང་ཆོས་འཁོར་ལན་ཐེངས་ལྔ་ཙམ་བསྐོར་གནང་ཡོད།